## Pravilnik o izmjenama i dopunama Pravilnika o postupku podjele državnih nagrada za znanost

### NN 41/2005 (30.3.2005.), Pravilnik o izmjenama i dopunama Pravilnika o postupku podjele državnih nagrada za znanost

# ODBOR ZA PODJELU DRŽAVNIH NAGRADA ZA ZNANOST

**803**

Na temelju članka 18. Zakona o hrvatskim državnim nagradama za znanost
(»Narodne novine«, broj 108/95, 104/97 i 142/98.), Odbor za podjelu državnih
nagrada za znanost, na prijedlog ministarstva znanosti, obrazloženja i športa,
uz prethodno mišljenje Odbora za Ustav, Poslovnik i politički sustav, na
sjednici održanoj 17. veljače. 2005. godine, donosi

## PRAVILNIK

### O IZMJENAMA I DOPUNAMA PRAVILNIKA O POSTUPKU PODJELE DRŽAVNIH NAGRADA ZA ZNANOST

Članak 1.

U Pravilniku o postupku podjele državnih nagrada za znanost (»Narodne
novine«, broj 38/97 i 99/97) u članku 2. riječi »Sabor Republike Hrvatske«
zamjenjuju se riječima: »Hrvatski sabor«, a iza riječi u zagradi: »Narodne
novine, br. 108/95« dodaju se riječi: »104/97 i
142798).

Članak 2.

»U članku 3. stavku 1. riječi: »1. prosinca i traje 30 dana« zamjenjuju se
riječima: »1. listopada i traje 60«.

Članak 3.

»Članak 4. mijenja se i glasi:
»Poticaj mora sadržavati popunjeni obrazac u tri primjerka te priloge koji se podnose
u dva primjerka i to:
– životopis predloženika za nagradu s općim podacima
o znanstvenom zvanju i statusu, ustanovi zaposlenja i sl.;
– pismeno obrazloženje koje sadrži prosudbu o znanstvenoj djelatnosti predloženika za određenu vrstu i namjenu nagrade, prosudbu
postignutih rezultata kao i znanstveno područje za koje se predlaže podjela
nagrade. Obrazloženje mora sadržavati osnovne podatke osobe koja ga je
sastavila i njezin potpis;
– odluku tijela ustanove o pokretanju postupka za podjelu nagrade;
– popis znanstvenih radova predloženika razvrstanih
prema kategorijama i kriterijima iz obrasca poticaja koji sadrži upute o
prilozima;
– preslike samo onih radova iz opusa predloženika na
kojima se poticaj temelji i koji su objavljeni u razdoblju za koje se nagrada
pred­laže.
O nepravodobnim i nepotpunim poticajima neće se odlučivati.
Pristigle poticaje Odbor upućuje stručnom povjerenstvu na daljnji postupak.«

Članak 4.

Članak 5. mijenja se i glasi:
»Odbor dodjeljuje nagrade uz mišljenje stručnih povjerenstava koje osniva za
svako znanstveno područje i to: iz prirodnih znanosti, iz biomedicinskih
znanosti, iz tehničkih znanosti, iz biotehničkih znanosti, iz društvenih
znanosti i iz humanističkih znanosti.
Svake godine može se podijeliti 1 nagrada za životno djelo za svako znanstveno
područje.
Svake godine mogu se podijeliti do 3 godišnje nagrade za znanost za svako
znanstveno područje.
Svake godine mogu se podijeliti 3 godišnje nagrade za popularizaciju i
promidžbu znanosti za sva znanstvena području.
Svake godine mogu se podijeliti 3 godišnje nagrade za popularizaciju i
promidžbu za sva znanstvena područja.
Svake godine može se podijeliti 1 nagrada znanstvenim novacima za svako
znanstveno područje.«

Članak 5.

U članku 8. stavku 1. riječi »raspoređuje pristigle« zamjenjuju se riječima
»raspoređuje pravodobno pristigle i potpune«.
Stavak 2. istog članka se briše.

Članak 6.

U članku 9. stavku 3. riječi »javnim ili« brišu se, a iza riječi: »nat­polovična
većina« dodaje se riječ »imenovanih«.

Članak 7.

Članak 11. stavak 2. mijenja se i glasi:
»Poticaj za koji su pristigle oprečne recenzije izostavit će se iz daljnjeg
postupka.«

Članak 8.

U članku 14. stavak 4. mijenja se i glasi:
»Odbor donosi valjane zaključke odnosno prihvaća mišljenje stručnog
povjerenstva natpolovičnom većinom imenovanih članova Odbora.«

Članak 9.

Članak 16. mijenja se i glasi:
»Odbor određuje visinu nagrade na temelju prijedloga ministra znanosti,
obrazovanja i športa prema raspoloživim sredstvima odobrenim za tekuću godinu u
Državnom proračunu Republike Hrvatske.«

Članak 10.

Ovaj Pravilnik stupa na snagu danom donošenja, a objavljuje se u »Narodnim
novinama«.
Klasa: 011-02/04-01/0049
Urbroj: 533-12-05-1
Zagreb, 16. ožujka 2005.

Predsjednik
Hrvatskoga sabora
i predsjednik Odbora za podjelu
državnih nagrada za znanost
**Vladimir Šeks, v. r.**

Pravilnik, NN 41/2005-803
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)